楊康功有石狀如醉道士爲賦此詩
作者：蘇軾
朝代：宋

paragraphs: 楚山固多猿，青者黠而壽。
化爲狂道士，山谷恣騰蹂。
誤入華陽洞，竊飲茅君酒。
君命囚巌間，巌石爲械杻。
松根絡其足，藤蔓縛其肘。
蒼苔瞇其目，叢棘哽其口。
三年化爲石，堅瘦敵瓊玖。
無復號雲聲，空餘舞杯手。
樵夫見之笑，抱賣易升斗。
楊公海中仙，世俗那得友。
海邊逢姑射，一笑微俯首。
胡不載之歸，用此頑且醜。
求詩紀其異，本末得細剖。
吾言豈妄云，得之亡是叟。